สังคมข่าวหุ้น
*... ดัชนีหุ้นไทยปิดตลาด 1,256.35 จุด เพิ่มขึ้น 19.57 จุด มูลค่าซื้อขาย 76,434 ล้านบาท เป็นไปในทิศทางเดียวกับตลาดภูมิภาค ขานรับตัวเลขส่งออกของจีนออกมาดีกว่าตลาดคาดการณ์ไว้ และเซ็นติเมนต์เชิงบวกจากมาตรการภาครัฐและจำนวนผู้ติดเชื้อทรงตัวระดับต่ำต่อเนื่อง ...
14 เม.ย. 2563

เล็กเซียวหงส์
*… ดัชนีหุ้นไทยปิดตลาด 1,256.35 จุด เพิ่มขึ้น 19.57 จุด มูลค่าซื้อขาย 76,434 ล้านบาท เป็นไปในทิศทางเดียวกับตลาดภูมิภาค ขานรับตัวเลขส่งออกของจีนออกมาดีกว่าตลาดคาดการณ์ไว้ และเซ็นติเมนต์เชิงบวกจากมาตรการภาครัฐและจำนวนผู้ติดเชื้อทรงตัวระดับต่ำต่อเนื่อง …
*… ILINK ไม่ธรรมดา 3 วัน 3 ซิลลิ่ง ท่าทาง “เฮียสมบัติ” น่าจะมีของดีอะไรเป็นแน่ ราคาหุ้นถึงได้วิ่งแรงขนาดนี้…ของดีที่ว่านี้น่าจะเป็นเรื่องปัจจัยพื้นฐาน หลังปีนี้ ILINK เน้นเลือกรับงานเชิงคุณภาพ..มากกว่าไปเน้นเชิงปริมาณ..นั่นก็หมายถึงกำไรมีโอกาสปรับตัวดีขึ้นตามไปด้วย แต่ราคาที่พุ่งพรวดแบบนี้มีโอกาสเจอแรงขายทำกำไรระยะสั้นได้เช่นกัน …
*… ITEL หุ้นลูกมีให้เห็นเป็นตัวอย่าง มีการเข้าซื้อเก็งกำไรจนราคาปรับขึ้นต่อเนื่องเกือบ 2 สัปดาห์ ก่อนเริ่มเห็นการทิ้งบอมบ์ขายทำกำไรออกมาให้เห็นแล้ว ทั้งที่แนวโน้มมีคิวงานใหม่รออยู่แล้ว ดังนั้นช่วงนี้อาจต้องเน้นกลยุทธ์เล่นเก็งกำไรระยะสั้นกันไปก่อนทั้งแม่และลูกดีกว่า ดูน่าจะปลอดภัยดี …
*… กรณีเพิ่มทุน THAI ดูเหมือนจะแบ่งรับแบ่งสู้กันอยู่ทั้ง AOT ที่ออกมาระบุว่า “ยังไม่มีแผนลงทุน” เช่นเดียวกับ “ออมสิน” ที่ออกมาส่งสัญญาณแบบกั๊ก ๆ ว่า “ขึ้นอยู่กับรัฐบาล” จะมีนโยบายออกมาอย่างไร..สรุปง่าย ๆ ไม่ได้ปฏิเสธซะเลย..แต่ดูทิศทางลมกระทรวงการคลังว่างั้นเหอะ …
*… TOP ลุ้นหนักละว่าไตรมาส 2/2563 จะฟื้นได้หรือไม่ หลังงบไตรมาส 1/2563 ไม่ดีแน่นอน ว่ากันว่าอาจได้เห็นตัวเลขขาดทุนสุทธิกว่า 15,700 ล้านบาท งานนี้เจอหลายเด้ง.! “ขาดทุนสต๊อก 13,000 ล้านบาท-ขาดทุนอัตราแลกเปลี่ยน 2,450 ล้านบาท” ..แต่ขอย้ำ..นี่คือ “ขาดทุนทางบัญชี” ส่วนกำไรขั้นต้นจากการผลิตของกลุ่ม (GIM) 2.6 เหรียญต่อบาร์เรล แต่หาก “โควิดคลี่คลาย” เชื่อว่าฝันร้าย TOP คงผ่านพ้นไปแล้วล่ะ …
*… GULF จับตาราคาทิ้งทวน ก่อนเทรดพาร์บาทพรุ่งนี้ (16 เม.ย.) แต่ดูราคาย่อลงน่าสนใจ..เพราะบ้างก็ขาย..แล้วไปดักซื้อหลังพาร์ใหม่..บ้างก็รอตั้งรับ..แล้วค่อยไปปล่อยหลังพาร์ใหม่..งานนี้จึงออกได้หลายทาง เลือกเอาที่สบายใจได้เลย ที่แน่ ๆ หลังแตกพาร์นักลงทุนรายย่อย..มีโอกาสเอื้อมถึงมากขึ้น ทำให้การซื้อขายคึกคักอีกไม่น้อยเลยทีเดียว …
*… IRPC-PTTGC มีแรงซื้อเข้ามา จนทำให้ราคาปรับขึ้นอย่างน่าสนใจ แน่นอนว่าผลกระทบเรื่อง “สงครามราคาน้ำมัน” น่าจะผ่านพ้นไปแล้ว ขึ้นอยู่กับว่าดีมานด์จะกลับมาเร็วแค่ไหน แต่ราคาที่ปรับขึ้นมาอาจต้อง “มองซ้ายแลขวา” เผื่อไว้บ้าง เพราะช่วงนี้มีการเปลี่ยนกลุ่มเล่นค่อนข้างเร็ว อย่าง “กลุ่มสื่อสาร-ไฟฟ้า-ลีสซิ่ง” ที่เล่นกันข้ามสัปดาห์ เกิดแรงเทขายหนัก ๆ ให้เห็นมาแล้ว ชั่วโมงนี้ “แย็บถอย” เป็นดีที่สุด..แต่ “อย่าขาตาย” ก็แล้วกัน ...
*… ปิดท้ายพบกับข่าวหุ้นเจาะตลาด เวลา 9.35-11.00 น. ดำเนินรายการโดยบูรพา สงวนวงศ์และสุภชัย ปกป้อง รับชมสด ๆ ผ่าน www.facebook.com/kaohoononline, www.facebook.com/tv.kaohoon และ FM 96 MHz …
*… พร้อมอัปเดตตลาดทุนทุกวันจันทร์-ศุกร์กับ “ข่าวหุ้นทีวีออนไลน์” เริ่มจาก Pre-Open Report โดยอารียานันท์ สัทธรรมสกุล เวลา 9.10 น. ตามด้วย Mid-Day Report โดยบูรพา สงวนวงศ์ เวลา 12.25 น. ปิดท้ายด้วย Post Market Report โดยสุภชัย ปกป้อง เวลา 17.30 น. การันตีทุกโจทย์เรื่องหุ้น หาคำตอบได้ที่ข่าวหุ้นธุรกิจเท่านั้น